Waterbeperkings word in Kaapstad gehef | Maroela Media
Inwoners van Kaapstad sal óf minder water moet gebruik óf meer moet betaal vir water nadat nuwe waterbeperkings Dinsdag goedgekeur is.
Die stad se burgemeesterskomitee het ŉ voorgestelde vlak 2-waterbeperking goedgekeur nadat damvlakke hierdie tyd van die jaar met 15% gedaal het.
Watertariewe word ook hierdeur geraak en inwoners sal hul verbruik met minstens 10% moet afskaal om voorsiening te maak vir die verhoging.
“Indien ŉ inwoner gewoonlik 24 kl water elke maand gebruik teen ŉ koste van R294,62, en hulle verminder hul verbruik met 10%, sal die rekening uiteindelik ongeveer dieselfde bedrag beloop,” het Priya Reddy, woordvoerder vir die stad, verduidelik. “Indien die vlak 2-tarief deur die stadsraad goedgekeur word, sal 24 kl egter R344,75 kos.”
Die stadsraad sal op 10 Desember die besluit oorweeg.
Die Wes-Kaapse provinsiale kabinet het die parlement Maandag versoek om die provinsie met ŉ rampklassifikasie toe te ken. Die versoek is nog hangende.
“Die besluit volg ná insette deur die provinsiale rampbestuurowerheid wat betref die watersituasie in die provinsie,” het Anton Bredell, LUR vir omgewingsake, gesê. “Ons assessering van die watersituasie het bevind dat meer as een streek of distriksmunisipaliteit tans baie droë toestande beleef.”
ŉ 10% vlak 1-waterbeperking word ten alle tye deur Kaapstad toegepas, en die stad het ook ŉ lys van “streng regulasies” vrygestel, insluitend dat tuine nie tussen 09:00 en 16:00 natgelei mag word nie en alle besproeiing mag slegs op Dinsdag, Donderdae en Saterdae geskied.
“Weens die stad se doeltreffende strategieë, is ons waterverskaffing meer stabiel as enige ander metro,” het raadslid Ernest Sonnenberg gesê. “Gegewe dat Kaapstad egter in ŉ semi-droë gebied geleë is, rus ons egter nie op ons louere nie. Ek doen ŉ beroep op alle inwoners om hulle te vergewis van die verskillende maatreëls en om aktief seker te maak dat daar aan waterbeperkings voldoen word. As ons almal ŉ poging aanwend, sal daar geen risiko wees dat die krane binnekort leeg sal wees nie.”
Die volledige lys van maatreëls is hier beskikbaar.
Pragtige meegaande foto met die berig.
Net jammer vir daardie groot ronde wit olifant wat alles beduiwel.